Document ID: 32014D0461

DEĊIŻJONI TA' IMPLIMENTAZZJONI TAL-KUMMISSJONI
tal-14 ta' Lulju 2014
dwar deroga temporanja mid-Deċiżjoni tal-Kunsill 2013/755/UE, rigward ir-regoli ta' oriġini tal-gambli u gambli kbar, li huma ippreparati u ippreżervati, ġejjin mill-Groenlandja
(2014/461/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2013/755/UE tal-25 ta' Novembru 2013 dwar l-assoċjazzjoni tal-pajjiżi u t-territorji barranin mal-Unjoni Ewropea (Deċiżjoni dwar l-Assoċjazzjoni Barranija) (1), u b'mod partikolari l-Artikolu 16 tal-Anness VI tagħha,
Billi:
(1)
Fis-16 ta' Ottubru 2009 il-Kummissjoni addottat id-Deċiżjoni 2009/776/KE (2) li tidderoga mid-definizzjoni tal-kunċett ta' “prodotti li joriġinaw” biex tieħu f'konsiderazzjoni s-sitwazzjoni speċjali tal-Groenlandja fir-rigward tal-gambli u gambli kbar tal-ispeċi Pandalus borealis. Din id-deroga skadiet fil-31 ta' Diċembru 2013.
(2)
Permezz ta' ittra bid-data tal-1 ta' April 2014, il-Groenlandja talbet għal deroga ġdida mir-regoli ta' oriġini stipulati fl-Artikolu 16 tal-Anness VI tad-Deċiżjoni tal-Kunsill Nru 2013/755/UE rigward kwantità annwali ta' 2 500 tunnellata ta' gambli u gambli kbar, li huma preparati u priservati tal-ispeċi Pandalus borealis, u Pandalus Montagui li jiġu esportati mill-Groenlandja għall-perjodu mill-1 ta' Jannar 2014 sal-31 ta' Diċembru 2020.
(3)
Il-Groenlandja bbażat it-talba tagħha fuq il-fatt li l-qabdiet totali permissibbli (TAC) tal-Groenlandja tnaqqsu matul l-aħħar snin u ser ikomplu jitnaqqsu fl-2015, u joħolqu nuqqas fil-provvisti tal-gambli u gambli kbar li joriġinaw minn hemm. Il-Groenlandja teħtieġ b'mod urġenti gambli u gambli kbar minn pajjiżi ġirien biex iżżomm livell minimu ta' produzzjoni u biex tiżgura l-impjiegi.
(4)
L-Artikolu 16(1)(c) tal-Anness VI tad-Deċiżjoni 2013/755/UE jipprevedi li d-derogi mir-regoli ta' oriġini jistgħu jiġu adottati fejn ikun ġustifikat bl-iżvilupp ta' industriji eżistenti jew il-ħolqien ta' industriji ġodda f'pajjiż jew territorju.
(5)
L-industrija tas-sajd hija dik ewlenija fil-Groenlandja li minnha s-settur tas-sajd tal-gambli u gambli kbar huwa l-iktar importanti. Huwa ta' importanza kbira għall-iżvilupp kontinwu tal-industrija tal-Groenlandja li l-possibbiltà li jintużaw gambli u gambli kbar minn pajjiżi terzi, b'mod partikolari mill-Kanada, tibqa' possibbli fil-futur biex tiġi żviluppata l-industrija fuq l-art u biex tinżamm il-kompetittività tal-industrija tal-Groenlandja fis-suq dinji.
(6)
Il-Groenlandja hija pajjiż iżolat ġeografikament b'infrastruttura limitata u b'qgħad li qed jiżdied. Meta jkun hemm nuqqas ta' provvisti, il-fabbriki jkollhom jagħlqu u jinħoloq qgħad għal perjodi itwal. L-impatt soċjoekonomiku ta' għeluq bħal dan għalhekk huwa sinifikanti fuq komunità żgħira li tiddependi fuq l-attività ekonomika ta' fabbriki ta' dan it-tip. L-ipproċessar ta' 2 500 tunnellata ta' gambli u gambli kbar jipprovdi xogħol għal madwar għaxar ħaddiema. Il-Groenlandja fit-talba tagħha indikat li d-deroga hija essenzjali għall-għixien ta' waħda mill-fabbriki tagħha.
(7)
Id-deroga mitluba hija ġustifikata skont l-Artikolu 16(1)(c) tal-Anness VI għad-Deċiżjoni 2013/755/UE, fir-rigward tal-iżvilupp kontinwu ta' industrija eżistenti fil-Groenlandja. Barra minn hekk, id-deroga tiżgura l-impjiegi f'komunitajiet vulnerabbli u hija essenzjali għall-għixien ta' waħda mill-fabbriki tal-Groenlandja.
(8)
Minħabba li l-użu tad-deroga mogħtija fl-2001 kien baxx ħafna, din id-deroga għandha tingħata biss għal 500 tunnellata, ammont li jikkorrispondi għall-ogħla livell ta' utilizzazzjoni fl-2002 miżjud b'tolleranza ta' 25 %.
(9)
Suġġett għal konformità ma' ċerti kondizzjonijiet li għandhom x' jaqsmu ma' kwantità, sorveljanza u tul ta' żmien, id-deroga ma għandhiex tikkawża ħsara serja lil settur ekonomiku jew lil industrija stabbilita tal-Unjoni jew ta' wieħed jew iktar mill-Istati Membri.
(10)
Ir-Regolament tal-Kummissjoni (KEE) Nru 2454/93 (3) jistipula r-regoli dwar il-ġestjoni tal-kwoti tariffarji. Dawk ir-regoli għandhom ikunu applikati għall-ġestjoni tal-kwantità li għaliha qed tingħata d-deroga permezz ta' din id-Deċiżjoni.
(11)
Id-deroga hija mitluba għal perjodu li jibda mill-1 ta' Jannar 2014 u li jintemm fil-31 ta' Diċembru 2020. Billi huwa meħtieġ li tkun żgurata l-kontinwità tal-esportazzjonijiet mill-Groenlandja lejn l-Unjoni u l-prevedibbiltà għall-operaturi ekonomiċi, id-deroga għandha tingħata b'mod retroattiv.
(12)
Il-miżuri stipulati f'din id-Deċiżjoni huma skont l-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
B'deroga mill-Anness VI tad-Deċiżjoni 2013/755/UE, gambli u gambli kbar, li huma preparati u priservati tal-ispeċi Pandalus borealis, u Pandalus Montagui bil-kodiċi tan-NM ex 1605 21 u ex 1605 29, proċessati fil-Groenlandja minn gambli u gambli kbar li ma joriġinawx mir-reġjun, bil-kodiċi tan-NM 0306 16 99 jitqiesu li fil-fatt joriġinaw fil-Groenlandja skont it-termini stabbiliti fl-Artikoli 2 sa 5 ta' din id-Deċiżjoni.
Artikolu 2
Id-deroga prevista fl-Artikolu 1 tapplika għall-kwantitajiet stipulati fl-Anness ta' din id-Deċiżjoni li huma importati fl-Unjoni mill-Groenlandja matul il-perjodu mill-1 ta' Jannar 2014 sal-31 ta' Diċembru 2020.
Artikolu 3
Il-kwantitajiet stipulati fl-Anness għal din id-Deċiżjoni jiġu ġestiti skont l-Artikoli 308a, 308b u 308c tar-Regolament (KEE) Nru 2454/93.
Artikolu 4
L-awtoritajiet tad-dwana tal-Groenlandja jieħdu l-passi neċessarji biex jagħmlu kontrolli kwantitattivi fuq esportazzjonijiet tal-prodotti msemmijja fl-Artikolu 1.
Iċ-ċertifikati kollha ta' moviment EUR.1 li joħorġu fir-rigward ta' dawk il-prodotti jinkludu referenza għal din id-Deċiżjoni.
Qabel it-tmiem tal-aħħar tax-xahar ta' kull perjodu ta' tliet xhur, l-awtoritajiet kompetenti tal-Groenlandja jibagħtu lill-Kummissjoni dikjarazzjoni trimestrali tal-kwantitajiet li għalihom ikunu nħarġu ċertifikati ta' moviment EUR.1 skont din id-Deċiżjoni u n-numri tas-serje ta' dawk iċ-ċertifikati.
Artikolu 5
Kaxxa 7 taċ-ċertifikati ta' moviment EUR.1 maħruġa skont din id-Deċiżjoni tikkontjeni waħda mill-indikazzjonijiet li ġejjin:
-
“Derogation - Commission Implementing Decision 2014/461/EU”.
-
“Dérogation - Décision d'exécution 2014/461/UE de la Commission”
Artikolu 6
Din id-Deċiżjoni tidħol fis-seħħ fil-jum tal-pubblikazzjoni tagħha.
Japplika mill-1 ta' Jannar 2014 sal-31 ta' Diċembru 2020.
Magħmul fi Brussell, l-14 ta' Lulju 2014.

Labels: 3
18
15
6